10.5.2023.
HR
Službeni list Europske unije
C 165/7
Najnovijom kompilacijom elemenata, značajki i parametara koji se prate diljem EU-a za sve deskriptore ODPS-a utvrđeni su nedostaci u praćenju.
Na temelju dostavljenih informacija teško je procijeniti veze s drugim obvezama izvješćivanja na temelju ODPS-a (konkretno članaka 8., 9., 10. i 13.), posebno zato što u prethodnim izvješćima o ODPS-u nije bilo dovoljno konkretnih i mjerljivih informacija o dobrom stanju okoliša, ciljevima i mjerama, kako je istaknuto u procjeni Komisije iz 2022.
Nadalje, nedosljedno se izvješćuje o zajedničkim programima praćenja među sektorima i regijama.
To upućuje na to da države članice još ne iskorištavaju u najvećoj mogućoj mjeri veze s drugim sektorima na nacionalnoj ili regionalnoj razini, što smanjuje učinkovitost.
Države članice trebale bi dati prednost uklanjanju tih nedostataka na svim razinama provedbe Direktive.
Predmetne preporuke trebale bi pomoći državama članicama da uklone nedostatke i izrade učinkovite programe praćenja koji će u konačnici doprinijeti postizanju njihovih okolišnih ciljeva.
Čist i zdrav morski i obalni okoliš nije samo pravni zahtjev ili moralna obveza za buduće generacije, nego je i nužna osnova za sve morske aktivnosti i preduvjet za održivost ključnih gospodarskih sektora kao što su ribarstvo i turizam.
Zbog toga zaštita i sustavno praćenje morskog i obalnog okoliša čine uistinu smisleno ulaganje, među ostalim i s gospodarskog stajališta.
Komisija je svjesna da je praćenje okolišnih parametara radi procjene stanja morskog okoliša golem zadatak.
Praćenje obuhvaća brojne aspekte: mnogobrojne morske vrste, staništa i višestruke antropogene pritiske i utjecaje.
Države članice u to ulažu izvanredan trud pa unatoč utvrđenim nedostacima treba prepoznati da je koordinirano praćenje stanja okoliša u EU-u u skladu s ODPS-om i četirima regionalnim konvencijama o moru, globalno gledano, jedinstveno postignuće.
Kako je istaknula u izvješću Europskom parlamentu i Vijeću o provedbi ODPS-a u 2020 (36)., Komisija smatra da je Direktiva usklađeni pravni okvir kojim se omogućuju stalna poboljšanja u prikupljanju podataka i potiče osmišljavanje sveobuhvatnih programa za praćenje stanja mora.
U istom izvješću Komisija ističe i da podaci koje su države članice prikupile u okviru programa praćenja na temelju ODPS-a često nisu usporedivi.
Također ističe da ti programi praćenja nisu uvijek povezani s ciljevima i da je njihova povezanost s mjerama često neoptimalna jer se utvrđuju prije njih.
Komisija ostaje pri stajalištu da bi u okviru programa praćenja trebalo na usklađen način mjeriti stanje morskog okoliša, postizanje okolišnih ciljeva i djelotvornost mjera.
Komisija će ta razmatranja uključiti u aktualnu reviziju ODPS-a te istodobno nastojati pojednostavniti zahtjeve za izvješćivanje.
Naposljetku, podaci dobiveni iz tih programa praćenja ključni su za provedbu europskog zelenog plana jer se, čim postanu dostupni, unose u okvire za nultu stopu onečišćenja i praćenje bioraznolikosti u sklopu sveobuhvatnog okvira za praćenje Osmog programa djelovanja za okoliš (EAP).
Konačno, dobivanje vrijednosti glavnih i drugih pokazatelja povezanih s morem te olakšavanje prilagodbe nacionalnih strategija i akcijskih planova za bioraznolikost u okviru tih programa pridonijet će i provedbi globalnog okvira za bioraznolikost Kunming-Montreal.
(36) Izvješće o provedbi Okvirne direktive o pomorskoj strategiji (europa.eu)